Oficialusis leidinys L 087 , 27/03/1985 p. 0008 - 0035

specialusis leidimas suomių kalba: skyrius 11 tomas 11 p. 0185

specialusis leidimas ispanų kalba: skyrius 02 tomas 13 p. 0104

specialusis leidimas švedų kalba: skyrius 11 tomas 11 p. 0185

specialusis leidimas portugalų kalba skyrius 02 tomas 13 p. 0104



Tarybos sprendimas 1985 m. kovo 7 d. Bendrijos vardu priimantis Tarptautinės konvencijos dėl muitinės procedūrų supaprastinimo ir suderinimo tris priedus (85/204/EEB) EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, atsižvelgdama į Komisijos rekomendaciją, kadangi pagal Sprendimą 75/199/EEB [1] Bendrija yra Tarptautinės muitinės procedūrų supaprastinimo ir suderinimo konvencijos šalis; kadangi Bendrija gali priimti minėtos konvencijos priedus dėl formalumų atlikimo pateikiant vidaus vartojimui, negrąžinamojo eksporto ir importo muitų bei mokesčių sugrąžinimo; kadangi vis dėlto tikslinga priimant šiuos priedus nustatyti tam tikras išlygas, kad būtų atsižvelgta į specialiuosius muitų sąjungos reikalavimus ir dabartinę muitinės teisės aktų suderinimo padėtį, NUSPRENDĖ: 1 straipsnis Bendrijos vardu priimami Tarptautinės muitinės procedūrų supaprastinimo ir suderinimo konvencijos su tam tikromos išlygomis priedai: - B.1 priedas dėl formalumų atlikimo pateikiant vidaus vartojimui (šio sprendimo I priedas) – su bendrąja išlyga ir išlygomis dėl 28 standarto ir 19 bei 52 rekomenduojamų praktikų, - C.1 priedas dėl negrąžinamojo eksporto (šio sprendimo II priedas) – su bendrąja išlyga ir išlygomis dėl 21 standarto ir 10 rekomenduojamos praktikos, - F.6 priedas dėl importo muitų ir mokesčių sugrąžinimo (šio sprendimo III priedas) – su bendrąja išlyga ir išlyga dėl 7 standarto. 2 straipsnis Tarybos pirmininkas paskiria asmenį, įgaliotą pranešti Muitinių bendradarbiavimo tarybos Generaliniam sekretoriui apie Bendrijos vardu priimamus 1 straipsnyje nurodytus Tarptautinės muitinės procedūrų supaprastinimo ir suderinimo konvencijos priedus su tame straipsnyje numatytomis išlygomis. Priimta Briuselyje, 1985 m. kovo 7 d. Tarybos vardu Pirmininkas A. Biondi [1] OL L 100, 1975 4 21, p. 1. -------------------------------------------------- PRIEDAS B.1 PRIEDAS PRIEDAS DĖL FORMALUMŲ ATLIKIMO PATEIKIANT VIDAUS VARTOJIMUI Įvadas Prekės, kurios yra įvežamos negrąžinamai naudoti arba vartoti muitų teritorijoje, turi būti deklaruojamos vidaus vartojimui. Jos gali būti deklaruojamos vidaus vartojimui tiesiogiai importuojant, arba po kitos muitinės procedūros, pvz., laikymo sandėlyje, laikinojo įvežimo arba muitinio tranzito. Deklarantas, norėdamas atlikti formalumus pateikiant prekes vidaus vartojimui, turi įvykdyti tokius pagrindinius įsipareigojimus: pateikti prekių deklaraciją su patvirtinamaisiais dokumentais (importo licencija, prekių kilmės pažymėjimais ir kt.) ir sumokėti visus importo muitus ir mokesčius. Tam tikromis sąlygomis importo muitų ir mokesčių mokėjimas gali būti atidėtas. Tam tikrais atvejais muitinė gali pareikalauti garantijos, užtikrinančios importo muitų ir mokesčių mokėjimą. Muitinė atlieka tokius formalumus: patikrina prekių deklaraciją ir patvirtinamuosius dokumentus, patikrina prekes, nustato ir surenka importo muitus bei mokesčius ir atiduoda prekes. Remiantis nacionaline administracine praktika, šie veiksmai gali būti atliekami kitokia nei nurodyta eilės tvarka. Muitinė taip pat gali būti atsakinga už duomenų, reikalingų prekybos statistikai, surinkimą ir kitų su importuojamų prekių kontrole susijusių teisinių nuostatų vykdymą. Kitos kompetentingos institucijos taip pat gali atlikti tam tikrus vidaus vartojimui deklaruojamų prekių patikrinimus (veterinarinius, sveikatos, fitopatologinius ir kt.). Šio priedo nuostatos taikomos įvairiems prekių, pateikiamų vidaus vartojimui, formalumams ir veiksmams (muitinės formalumams), neatsižvelgiant į importo būdą. Šis priedas netaikomas formalumams, atliekiamiems pateikiant vidaus vartojimui prekes, importuojamas paštu arba gabenamas keleivių bagaže. Sąvokos Šiame priede: a) formalumų atlikimas pateikiant vidaus vartojimui – tai muitinės procedūra, kuri numato, kad importuotos prekės gali nuolat pasilikti muitų teritorijoje. Vykdant šią procedūrą reikia sumokėti visus apskaičiuotus importo muitus ir mokesčius bei atlikti visus būtinus muitinės formalumus; b) importo muitai ir mokesčiai – tai muitai ir visi kiti mokesčiai bei rinkliavos, renkami importuojant prekes arba susiję su prekių importu, išskyrus mokesčius ir rinkliavas, kurių dydis neviršija apytiksliai įvertintų paslaugų suteikimo sąnaudų; c) prekių deklaracija – tai muitinės nustatyta forma pateikiama deklaracija, kuria suinteresuoti asmenys nurodo prekėms taikytiną muitinės procedūrą ir pateikia duomenis, kuriuos muitinė reikalauja deklaruoti šios procedūros taikymui; d) deklarantas – tai asmuo, pasirašantis prekių deklaraciją arba kurio vardu ji pateikiama; e) prekių deklaracijos patikrinimas – tai muitinės atliekamas veiksmas, kuriuo ji įvertina, ar prekių deklaracija yra tinkamai parengta, ar pridėti visi reikalingi patvirtinamieji dokumentai ir ar jie atitinka nustatytus jų autentiškumo ir galiojimo reikalavimus; f) prekių patikrinimas – tai muitinės atliekamas fizinis prekių tikrinimas, kuriuo ji įsitikina, ar prekių pobūdis, kilmė, būklė, kiekis ir vertė atitinka prekių deklaracijoje pateiktus duomenis; g) importo muitų ir mokesčių apskaičiavimas – tai mokėtinų importo muitų ir mokesčių dydžio nustatymas; h) atidavimas – tai muitinės veiksmas, kuriuo leidžiama prekėmis, kurių atžvilgiu atlikti formalumai, disponuoti suinteresuotiems asmenims; ij) garantija – tai muitinei priimtina jos atžvilgiu prisiimtų įsipareigojimų įvykdymo užtikrinimo priemonė. Garantija vadinama "bendrąja", kai ja užtikrinamas įsipareigojimų, susijusių su keliomis operacijomis, įvykdymas; k) asmuo – tai fiziniai ir juridiniai asmenys, išskyrus atvejus, kai tai neatitinka konteksto. Principai 1. Standartas Formalumų atlikimą vidaus vartojimui reglamentuoja šio priedo nuostatos. 2. Standartas Nacionalinės teisės aktuose nurodomos sąlygos, kurių reikia laikytis, ir muitinės formalumai, kuriuos reikia atlikti, norint kad būti atlikti formalumai vidaus vartojimui. Pastabos 1. Nacionalinės teisės aktais gali būti numatyti draudimai ir apribojimai dėl tam tikrų kategorijų prekių importo. 2. Tam, kad būtų atlikti formalumai pateikiant prekes vidaus vartojimui, turi būti įvykdyti tokie įsipareigojimai kaip prekių deklaracijos pateikimas, patvirtinamųjų dokumentų pateikimas ir visų importo muitų ir mokesčių sumokėjimas. Kompetentingos muitinės įstaigos 3. Standartas Muitinės nustato muitinės įstaigas, kuriose galima atlikti formalumus pateikiant prekes vidaus vartojimui. Nustatant tokių įstaigų kompetenciją ir jų darbo laiką, atsižvelgiama į tokius veiksnius kaip ypatingi prekybos ir pramonės reikalavimai. Pastabos 1. Muitinės gali leisti atlikti formalumus pateikiant prekes vidaus vartojimui šalies viduje esančiose muitinės įstaigose. 2. Tam tikrų muitinės įstaigų kompetencija gali būti apribota naudojama transporto rūšimi arba konkrečiomis prekių kategorijomis ar prekėmis, skirtomis konkrečiam regionui (pvz., pasienio zonai ar pramonės zonai). 3. Muitinės gali reikalauti, kad tam tikrų kategorijų prekėms (pvz., deimantams, antikvariniams daiktams, meno kūriniams) būtų atlikti formalumai vidaus vartojimui specialiai tam skirtose muitinės įstaigose. 4. Rekomenduojama praktika Kai atitinkamos muitinės įstaigos yra bendroje pasienio zonoje, abiejų atitinkamų šalių muitinės turėtų kiek įmanoma suderinti šių įstaigų darbo laiką ir kompetenciją. Deklarantas a) Asmenys, turintys teisę būti deklarantais 5. Standartas Nacionalinės teisės aktuose nurodomos sąlygos, pagal kurias asmuo turi teisę būti deklarantu. Pastaba Deklarantas nebūtinai privalo būti prekių savininkas; jis gali būti, pvz., vežėjas, ekspeditorius, gavėjas arba muitinės patvirtintas tarpininkas. 6. Rekomenduojama praktika Bet kuris asmuo, turintis teisę disponuoti prekėmis, turėtų turėti teisę būti deklarantu. Pastaba Muitinės gali reikalauti, kad deklarantas įrodytų savo teisę disponuoti prekėmis. b) Deklaranto pareigos 7. Standartas Deklarantas atsako muitinėms už prekių deklaracijoje pateikiamų duomenų tikslumą ir importo muitų bei mokesčių sumokėjimą. c) Deklaranto teisės 8. Standartas Prieš pateikdamas prekių deklaraciją deklarantas pagal muitinių nustatytus reikalavimus turi būti įgaliotas: a) patikrinti prekes; b) paimti mėginius. 9. Rekomenduojama praktika Muitinės neturi reikalauti atskiros prekių deklaracijos vidaus vartojimui dėl mėginių, kurie buvo paimti prižiūrint muitinei, su sąlyga, kad tie mėginiai yra įtraukti į atitinkamos siuntos muitinės deklaraciją vidaus vartojimui ir ta deklaracija buvo pateikta per nustatytą laikotarpį. 10. Rekomenduojama praktika Kai yra ypatingų sunkumų ir to prašo deklarantas, muitinės turėtų pateikti visą jų turimą informaciją, būtiną jam prekių deklaracijai vidaus vartojimui užpildyti. Prekių deklaracija vidaus vartojimui a) Prekių deklaracijos forma ir turinys 11. Standartas Prekių deklaracijos vidaus vartojimui formos turi atitikti kompetentingų institucijų nustatytą oficialų pavyzdį. Kompetentingos institucijos reikalauja, kad prekių deklaracijoje būtų nurodyti tik tie duomenys, kurie laikomi būtinais importo muitams ir mokesčiams apskaičiuoti bei surinkti, statistikai sudaryti ir kitiems įstatymams bei teisės aktams, už kurių vykdymą atsako muitinė, taikyti. Pastabos 1. Muitinės paprastai reikalauja: a) su asmenimis susijusių duomenų: - deklaranto pavadinimo (pavardės, vardo) ir adreso, - importuotojo pavadinimo (pavardės, vardo) ir adreso, - gavėjo pavadinimo (pavardės, vardo) ir adreso; b) su transportu susijusių duomenų: - transporto rūšies, - transporto priemonės identifikavimo; c) su prekėmis susijusių duomenų: - siuntimo šalies ir kilmės šalies, - pakuotės aprašymo (skaičius, pobūdis, ženklai ir numeriai, masė), - prekių tarifo aprašymo; d) importo muitų ir mokesčių apskaičiavimo duomenų (kiekvienos prekės aprašyme): - tarifo pozicijos, - importo muitų ir mokesčių normų, - bruto masės, neto masės ar kito kiekio, - apmokestinamosios vertės; e) kitų duomenų: - kiekviename prekės aprašyme statistinio prekės numerio, - zonos, iš kurios prekės buvo atvežtos, arba nuorodos į taikytinas teisines nuostatas (kai prašoma preferencinio režimo), - nuorodos į dokumentus, pateiktus kartu su prekių deklaracija; f) vietos, datos ir deklaranto parašo. 2. Numatančios esamų prekių deklaracijų vidaus vartojimui formų pakeitimus ar naujų formų rengimą, Susitariančiosios Šalys gali pasinaudoti šio priedo I priedėlyje numatytu pavyzdžiu, atsižvelgdamos į II priedėlio pastabas. 12. Rekomenduojama praktika Esant muitinių laikomoms pagrįstomis priežastims, kai deklarantas neturi visos informacijos, kurios reikia prekių deklaracijai vidaus vartojimui sudaryti, jam turi būti leista pateikti laikinąją arba nepilną deklaraciją, su sąlyga, kad joje yra nurodyti visi muitinės būtinais laikomi duomenys ir jis įsipareigoja ją pilnai užpildyti per nurodytą laikotarpį. Jei muitinės priima laikinąją arba nepilną deklaraciją, prekėms taikomi tarifai neturi skirtis nuo tų, kurie būtų taikomi, jeigu būtų pateikta pilnai užpildyta ir tiksli deklaracija. Pastaba Kai prekės atiduodamos prieš pateikiant visus būtinus duomenis, deklaranto gali būti pareikalauta pateikti garantiją dėl bet kokių sumų, kurias gali tekti sumokėti, mokėjimo. b) Reikalingų pateikti kopijų skaičius 13. Rekomenduojama praktika Muitinės turi kiek įmanoma sumažinti prekių deklaracijų vidaus vartojimui kopijų, kurias reikalaujama pateikti iš deklaranto, skaičių. 14. Rekomenduojama praktika Kai reikalaujama keletos prekių deklaracijų vidaus vartojimui kopijų, deklarantui turi būti sudaryta galimybė jas užpildyti vienu metu. c) Dokumentai, kuriuos reikia pateikti prekių deklaracijos patvirtinimui 15. Standartas Prekių deklaracijai patvirtinti muitinės reikalauja pateikti tik tokius dokumentus, kuriuos jos laiko būtinais, kad galima būtų kontroliuoti operaciją ir užtikrinti, kad būtų laikomasi visų reikalavimų, susijusių su atitinkamų apribojimų ar kitų nuostatų taikymu. Pastaba Muitinės dažnai reikalauja prekių deklaracijai vidaus vartojimui patvirtinti pateikti tokius dokumentus: importo licenciją, kilmės įrodymo dokumentą, sveikatos arba fitopatologinį pažymėjimą, prekybos sąskaitą faktūrą, transporto dokumentus. 16. Rekomenduojama praktika Kai tam tikrų patvirtinamųjų dokumentų neįmanoma pateikti kartu su prekių deklaracija ir deklarantas nurodo muitinių laikomas pagrįstomis priežastis, jos turi leisti jam pateikti tokius dokumentus per nustatytą laikotarpį. Pastaba Kai prekės atiduodamos prieš pateikiant trūkstamus dokumentus, deklaranto gali būti pareikalauta pateikti garantiją dėl bet kokių sumų, kurias gali tekti sumokėti. 17. Rekomenduojama praktika Jei prekių deklaraciją patvirtinti pateikiami dokumentai yra surašyti ne importuojančios šalies kalba, muitinės neturėtų kiekvienu atveju reikalauti tuose dokumentuose nurodytų duomenų vertimo. d) Prekių deklaracijos pakeitimai 18. Standartas Muitinės leidžia deklarantui iš dalies pakeisti jau pateiktą prekių deklaraciją, su sąlyga, kad gavus jo prašymą dar nėra pradėtas nei deklaracijos, nei prekių patikrinimas. 19. Rekomenduojama praktika Prašymą iš dalies pakeisti prekių deklaraciją, kurį deklarantas pateikia jau pradėjus deklaracijos arba prekių patikrinimą, muitinės priima tuomet, kai deklaranto nurodytos priežastys laikomos pagrįstomis. Pastaba Prekių deklaracijos vidaus vartojimui pakeitimai nedraudžia muitinėms imtis bet kokių būtinų veiksmų, jei tikrinant deklaraciją ar prekes aptinkamas pažeidimas. e) Prekių deklaracijos atsiėmimas 20. Rekomenduojama praktika Deklarantui turi būti suteikta teisė atsiimti prekių deklaraciją vidaus vartojimui ir pareikalauti taikyti kitą muitinės procedūrą, su sąlyga, kad šis prašymas pateikiamas muitinėms iki atiduodant prekes ir jo nurodytos priežastys laikomos pagrįstomis. Pastaba Prekių deklaracijos vidaus vartojimui atsiėmimas nedraudžia muitinėms imtis bet kokių būtinų veiksmų, jei tikrinant deklaraciją ar prekes aptinkamas pažeidimas. Prekių deklaracijos pateikimas a) Formalumų atlikimo įstaigos pasirinkimas 21. Standartas Prekių deklaracija vidaus vartojimui pateikiama kompetentingai muitinės įstaigai, į kurią pristatomos prekės. Pastaba Jei nuolatinė institucija nurodė atiduoti prekes prieš pateikiant prekių deklaraciją, muitinės gali pareikalauti prekių deklaraciją pateikti nurodytoje muitinės įstaigoje. b) Prekių deklaracijai pateikti skirtas laikas 22. Standartas Kai nacionalinės teisės aktuose nustatomas laikas, per kurį prekių deklaracija vidaus vartojimui turi būti pateikta kompetentingai muitinės įstaigai, jis turi būti pakankamas, kad deklarantas galėtų surinkti deklaracijai sudaryti reikiamus duomenis ir gauti reikalaujamus patvirtinamuosius dokumentus. Pastabos 1. Nacionalinės teisės aktuose gali būti numatyta, kad laikas prekių deklaracijos pateikimui pradedamas skaičiuoti, pvz., nuo prekių iškrovimo, nuo jų pristatymo į muitinės įstaigą arba nuo jų atidavimo momento. 2. Jei prekių deklaracija nepateikiama per nustatytą laiką, muitinės gali imtis jos laikomų būtinais veiksmų, visų pirma apsaugant valstybės interesus. 23. Rekomenduojama praktika Deklaranto prašymu ir dėl muitinių pagrįstomis laikomų priežasčių, jos gali pratęsti prekių deklaracijai pateikti nustatytą laikotarpį. 24. Rekomenduojama praktika Deklarantui turėtų būti suteikta teisė pateikti prekių deklaraciją vidaus vartojimui kompetentingai muitinės įstaigai iki toms prekėms atvykstant į tą įstaigą. Pastaba Taip pat galima suteikti teisę pateikti deklaraciją prieš prekėms atvykstant į muitų teritoriją. c) Periodinis deklaracijų pateikimas 25. Rekomenduojama praktika Kai tas pats asmuo prekes importuoja dažnai, muitinės turėtų leisti, kad viena prekių deklaracija apimtų visas to asmens per tam tikrą laikotarpį importuojamas prekes. Pastabos 1. Muitinės gali suteikti tokią galimybę su sąlyga, kad importuotojas tinkamai tvarko prekybos apskaitos dokumentus (pvz., kompiuteriniu būdu) ir kad galima imtis būtinų kontrolės priemonių. 2. Jei muitinės suteikia tokią galimybę, jos gali reikalauti iš deklaranto kiekvieną kartą importuojant pateikti prekybos ar oficialų dokumentą (prekybos sąskaitą faktūrą, važtaraštį, pranešimą apie išsiųstas prekes ir kt.), kuriame nurodyti pagrindiniai duomenys apie atitinkamą siuntą. d) Prekių deklaracijos pateikimas ne muitinės įstaigos darbo laiku 26. Standartas Prekių deklaracija turi būti pateikiama kompetentingos muitinės įstaigos darbo laiku. 27. Rekomenduojama praktika Deklaranto prašymu ir dėl muitinių laikomomis pagrįstų priežasčių, jos turėtų leisti, kai įmanoma, pateikti deklaracijas ne kompetentingos muitinės įstaigos darbo laiku; bet kokias su tuo susijusias išlaidas turėtų padengti deklarantas. Prekių deklaracijos priėmimas 28. Standartas Prekių deklaracija laikoma priimta, kai muitinės įstaiga, kurioje ji buvo pateikta, įsitikino, kad joje yra visi būtini duomenys ir kartu pateikti visi reikalaujami dokumentai. 29. Standartas Kai muitinės negali priimti muitinės įstaigoje pateiktos prekių deklaracijos vidaus vartojimui, jos turi nurodyti deklarantui priežastis. Pastaba Muitinės deklaracija gali būti atmesta, pvz., jei muitinės įstaiga neturi reikiamos kompetencijos arba kai manoma, kad būtina iškart pateikti trūkstamus dokumentus. Prekių deklaracijos tikrinimas 30. Standartas Prekių deklaracija turi būti patikrinama kiek įmanoma greičiau po to, kai priimama. 31. Standartas Tikrindamos prekių deklaraciją muitinės imasi tik tokių veiksmų, kuriuos jos laiko būtinais užtikrinant įstatymų ir kitų teisės aktų, už kurių vykdymą atsako muitinė, laikymąsi. Pastaba Paprastai muitinė: - įsitikina, kad nurodyta tarifo pozicija atitinka prekių aprašymą ir kad yra nurodytos galiojančios importo muitų ir mokesčių normos, - patikrina, ar prekių deklaracijoje nurodyti duomenys atitinka esančius pateikiamuose dokumentuose, ypač dėl pakuočių identifikavimo ir deklaruojamų prekių kiekio ir vertės, - patikrina pateiktų deklaraciją patvirtinančių dokumentų autentiškumą ir galiojimą. Prekių patikrinimas a) Prekių patikrinimui reikalingas laikas 32. Standartas Kai muitinės nusprendžia, kad vidaus vartojimui deklaruotas prekes reikia patikrinti, toks patikrinimas atliekamas kuo greičiau po to, kai yra priimama prekių deklaracija. 33. Rekomenduojama praktika Pirmenybė turi būti teikiama gyvų gyvūnų, greitai gendančių prekių ir kitų skubių siuntų patikrinimui. 34. Rekomenduojama praktika Jei prekes turi patikrinti ir kitos kompetentingos institucijos (atliekant veterinarinį, sveikatos, fitopatologinį ir kt. patikrinimus), muitinė, kai įmanoma, turi atlikti savo patikrinimą tuo pačiu metu. Pastaba Muitinės gali reikalauti, kad kitų kompetentingų institucijų tikrintinos prekės būtų deklaruojamos tam paskirtose muitinės įstaigose. b) Prekių tikrinimas ne muitinės įstaigos darbo laiku 35. Standartas Deklaranto prašymu ir dėl muitinių laikomų pagrįstomis priežasčių, jos turėtų leisti, kai įmanoma, patikrinti vidaus vartojimui deklaruotas prekes ne muitinės įstaigos darbo laiku; bet kokias su tuo susijusias išlaidas gali padengti deklarantas. Pastaba Patikrinimas ne muitinės įstaigos darbo laiku gali būti leidžiamas, pvz., greitai gendančių prekių, gyvų gyvūnų ir kitų skubių siuntų atveju. c) Prekių patikrinimas ne muitinės įstaigoje 36. Standartas Deklaranto prašymu ir dėl muitinių laikomų pagrįstomis priežasčių jos turėtų leisti, kai įmanoma, patikrinti vidaus vartojimui deklaruotas prekes ne muitinės įstaigoje, kurioje pateikta prekių deklaracija; su tuo susijusias išlaidas gali padengti deklarantas. Pastabos 1. Atsižvelgiant į aplinkybes, prekės gali būti patikrintos suinteresuoto asmens patalpose arba patalpose su tinkama įranga, esančiose bet kurioje muitinės priežiūros zonoje arba kitoje muitinės įstaigoje nei ta, kurioje buvo pateikta prekių deklaracija. 2. Atvejai, kai patikrinimą galima leisti atlikti ne toje muitinės įstaigoje, kurioje buvo pateikta prekių deklaracija: - kai prekių negalima lengvai patikrinti neiškrovus paskirties vietoje (pvz., kviečiai, nafta ar rūdos, importuojamos laivu ar barža; dalių, supiltų į konteinerius siuntos; baldai ir namų apyvokos reikmemys, importuojami keičiant gyvenamąją vietą), - kai prekių negalima patikrinti be tinkamos įrangos (pvz., tamsios patalpos ar šaldymo kameros), - kai reikalauti pateikti į muitinės įstaigą prekes būtų nenaudinga (pvz., produktai, gauti apdirbant pasienio žemes arba eksploatuojant karjerus, esančius prie pasienio, importuoti trumpiausiu keliu). d) Deklaranto dalyvavimas tikrinant prekes 37. Standartas Deklarantas turi turėti teisę dalyvauti arba būti atstovaujamas tikrinant prekes. Jei muitinėms atrodo naudinga, jos gali reikalauti jam dalyvauti arba būti atstovaujamam tikrinant prekes, kad galėtų suteikti muitinei bet kokią pagalbą, kuri palengvintų patikrinimą. Pastabos 1. Deklarantas gali būti paprašytas sugrupuoti pakuotes, atidaryti jas, išrūšiuoti prekes pagal rūšį ir jas suskaičiuoti. 2. Jei vidaus vartojimui deklaruotos prekės yra pavojingos, nepatvarios ar trapios, deklarantas gali būti paprašytas atsiųsti muitinei į pagalbą ekspertus. 3. Deklarantas taip pat gali būti paprašytas pateikti muitinei importuojamų prekių technines specifikacijas. e) Prekių tikrinimo apimtis 38. Standartas Tikrindamos prekes muitinės imasi tik tokių veiksmų, kuriuos jos laiko būtinais užtikrinant įstatymų ir kitų teisės aktų, už kurių vykdymą atsako muitinė, laikymąsi. Pastabos 1. Prekės gali būti tikrinamos bendrai arba išsamiai. Atliekant bendrą patikrinimą, muitinė gali atlikti kai kuriuos, nebūtinai visus, iš tokių veiksmų: apskaičiuoti pakuotes, pažymėti jų ženklus ir numerius ir patikrinti prekių rūšį. Atliekant išsamų patikrinimą, prekės kruopščiai tikrinamos siekiant kuo tiksliau nustatyti jų sudėtį, kiekį, tarifo poziciją, vertę ir, jei būtina, kilmę. 2. Išsamus patikrinimas pateisinamas visų pirma tada, kai muitinės nėra įsitikinusios deklaracijoje arba patvirtinamuosiuose dokumentuose pateiktų duomenų tikslumu. 3. Prekės, apmokestinamos dideliais importo muitais ir (arba) mokesčiais, gali būti reguliariai tikrinamos išsamiai. 39. Rekomenduojama praktika Muitinės daugeliu atvejų turėtų atlikti bendrą vidaus vartojimui deklaruotų prekių patikrinimą. Pastaba Bendras patikrinimas gali būti laikomas pakankamu, kai, pvz., tos pačios rūšies prekės yra dažnai importuojamos asmens, kurį muitinė laiko patikimu, ir deklaracijoje pateiktus duomenis galima sutikrinti su patvirtinamaisias dokumentais ar kitais įrodymais arba kai importo muitai ir mokesčiai yra maži. 40. Rekomenduojama praktika Kai muitinės atlieka išsamų prekių, nurodytų deklaracijoje, skirtoje siuntai iš daugelio pakuočių ir įtrauktų į pakuočių sąrašą ar kitą panašų dokumentą, patikrinimą, toks patikrinimas paprastai atliekamas atsitiktinės atrankos būdu. Pastaba Muitinės, atsižvelgdamos į turimą personalą, gali nuspręsti, kad vidaus vartojimui deklaruotų prekių siuntos bus išsamiai tikrinamos atrankos būdu. f) Muitinės imami mėginiai 41. Standartas Mėginiai imami tik tada, kai muitinės laiko, kad tai būtina vidaus vartojimui deklaruotų prekių rūšiai ir (arba) vertei nustatyti arba kitų nacionalinės teisės aktų nuostatų taikymui užtikrinti. Imami mėginiai turi būti kuo mažesni. Klaidos deklaracijoje 42. Standartas Jei muitinės nustato, kad dėl klaidų prekių deklaracijoje arba apskaičiuojant importo muitus ir mokesčius jie bus ar buvo didesni nei teisėtai gali būti imami, jos grąžina permokėtą sumą, atleidžia nuo jos mokėjimo arba praneša deklarantui, kad jis gali iš dalies pakeisti deklaraciją arba pareikalauti atitinkamai grąžinimo ar atleidimo. 43. Standartas Jei muitinės nustato, kad dėl klaidų prekių deklaracijoje turi būti apmokestinama papildomais importo muitais ir mokesčiais, pateikiami patvirtinamieji dokumentai arba taikomi papildomi įstatymai ar kiti teisės aktai ir kai nėra įrodymų dėl neteisėtų ketinimų, jos nedelsdamos praneša apie tai deklarantui. Jei jos įsitikina, kad klaidos buvo atliktos dėl nerūpestingumo ir nebuvo padarytos dėl deklaranto aplaidumo, jos leidžia jam iš dalies pakeisti savo deklaraciją ir atlikti būtinus papildomus formalumus netaikant baudos. 44. Standartas Nacionalinės teisės aktuose turi būti numatyta, kad tuomet, kai prekių deklaracijoje arba apskaičiuojant importo muitus ir mokesčius padaromos klaidos, dėl kurių reikia surinkti papildomus importo muitus ir mokesčius, kurių suma yra nedidelė, arba reikia grąžinti tokią sumą, muitinė nesurinktų arba negrąžintų tokios sumos. Importo muitų ir mokesčių apskaičiavimas a) Veiksniai, į kuriuos turi būti atsižvelgta 45. Standartas Nacionalinės teisės aktuose turi būti nustatyti veiksniai, kuriais yra remiamasi apskaičiuojant importo muitus ir mokesčius, ir sąlygos, pagal kurias tokie veiksniai yra nustatomi. Pastabos 1. Veiksniai, kuriais remiantis apskaičiuojami importo muitai ir mokesčiai, paprastai yra tokie: - tarifinė klasifikacija, - vertė ar kiekis, pagal kuriuos taikomi vertybiniai arba specifiniai importo muitai ir mokesčiai, - kilmės šalis arba siunčiančioji šalis, kai įsipareigojimai priklauso nuo šių veiksnių. 2. Tarifinės klasifikacijos, apmokestinamosios vertės ar kiekio ir kilmės nustatymo taisyklės gali būti pateiktos kompetentingų institucijų sudarytuose paaiškinamuosiuose raštuose. b) Taikomų importo muitų ir mokesčių normos 46. Standartas Vidaus vartojimui skirtoms prekėms taikomų importo muitų ir mokesčių normos nurodomos oficialiuose tarifuose, kurie turi būti tinkamai paviešinti. 47. Standartas Nacionalinės teisės aktuose turi būti nustatytas laiko momentas, į kurį turi būti atsižvelgta nustatant vidaus vartojimui skirtoms prekėms taikomas importo muitų ir mokesčių normas. Pastaba Laiko momentas, į kurį atsižvelgiama nustatant vidaus vartojimui skirtoms prekėms taikomas importo muitų ir mokesčių nromas, pvz., gali būti prekių atvykimo, prekių deklaracijos pateikimo, deklaracijos priėmimo muitinėje, importo muitų ir mokesčių mokėjimo arba prekių atidavimo momentas. Importo muitų ir mokesčių mokėjimas a) Priimtini mokėjimo būdai 48. Standartas Nacionalinės teisės aktuose nurodomi būdai, kuriuos galima naudoti sumokant importo muitus ir mokesčius. 49. Rekomenduojama praktika Muitinės turėtų leisti ir mokėjimo ne grynaisiais pinigais būdus. Pastabos 1. Leistini mokėjimo ne grynaisiais pinigais būdai apima banko ar pašto čekius, mokėjimus ar pavedimus. 2. Jei priimami užsienio banko išrašyti čekiai, gali būti reikalaujama, kad bankas turėtų skyrių importuojančioje šalyje. b) Mokėjimo data ir vieta 50. Standartas Muitinės nustato importo muitų ir mokesčių sumos mokėjimo dieną ir vietą, kurioje reikia sumokėti. Pastabos 1. Importo muitai ir mokesčiai paprastai mokami muitinės įstaigoje, kurioje pateikiama prekių deklaracija. Mokėti taip pat galima per kitą muitinių nurodytą agentūrą ar įstaigą. 2. Paprastai reikalaujama importo muitus ir mokesčius sumokėti pateikiant arba priimant prekių deklaraciją arba prieš atiduodant prekes. Tam tikromis aplinkybėmis mokėjimas gali būti atidėtas. c) Atidėtas importo muitų ir mokesčių mokėjimas 51. Rekomenduojama praktika Asmenims, kurie reguliariai atlieka formalumus prekėms vidaus vartojimui, turėtų būti leista atidėti importo muitų ir mokesčių mokėjimą neskaičiuojant palūkanų. Pastabos 1. Iš asmens, kuriam suteikta tokia galimybė, gali būti pareikalauta pateikti muitinių nustatyto dydžio garantiją. 2. Bet kurio asmens, pageidaujančio atidėti mokėjimą, gali būti pareikalauta pateikti muitinei prašymą. 52. Rekomenduojama praktika Jei mokėjimui atidėti reikalinga garantija, asmenims, kurie reguliariai atlieka formalumus prekėms vidaus vartojimui skirtingose muitinės įstaigose muitų teritorijoje, turėtų būti suteikta galimybė pateikti bendrąją garantiją. 53. Rekomenduojama praktika Mokėjimui atidėti numatytos garantijos dydis neturėtų viršyti galimos mokėti importo muitų ir mokesčių sumos už prekes, importuojamas per laikotarpį, kuriam atidedamas importo muitų ir mokesčių mokėjimas. Pastaba Muitinės gali nustatyti garantijos dydį pagal importo muitų ir mokesčių sumą, sumokėtą per praėjusį tokios pačios trukmės laikotarpį. Atsiradus pasikeitimams, pvz., pakitus taikomoms normoms arba importo kiekiui, garantijos dydis gali būti atitinkamai pataisytas. 54. Standartas Bet kuriam asmeniui, iš kurio reikalaujama pateikti garantiją dėl mokėjimo atidėjimo, turi būti suteikta galimybė pasirinkti bet kokią jam tinkamiausią garantijos formą, numatytą nacionalinės teisės aktuose. 55. Rekomenduojama praktika Laikotarpis, kuriam atidedamas importo muitų ir mokesčių mokėjimas, turi būti ne trumpesnis kaip 14 dienų skaičiuojant nuo dienos, kurią paprastai turėtų būti sumokama importo muitų ir mokesčių suma. Pastabos 1. Kiekvienos rūšies mokesčiams gali būti nustatyti skirtingi laikotarpiai. 2. Muitinės gali sutikti, kad importo muitai ir mokesčiai už per tam tikrą laikotarpį importuojamas prekes būtų mokami nustatytą dieną. d) Mokėjimo įrodymas 56. Standartas Sumokėjus importo muitus ir mokesčius mokėtojui išduodamas kvitas, kuris yra mokėjimo įrodymas. Pastaba Kvitas gali būti pateiktas deklarantui skirtoje deklaracijos kopijoje. e) Importo muitų ir mokesčių surinkimo laikotarpis 57. Standartas Nacionalinės teisės aktuose nustatomas laikotarpis, per kurį muitinės gali imtis teisinių veiksmų dėl laiku nesumokėtų importo muitų ir mokesčių išieškojimo. f) Įsiskolinimo palūkanos 58. Standartas Nacionalinės teisės aktuose nustatoma palūkanų norma už laiku nesumokėtas importo muitų ir mokesčių sumas ir tokių palūkanų taikymo sąlygos. Prekių atidavimas 59. Standartas Vidaus vartojimui deklaruojamos prekės atiduodamos tuoj pat, kai tik muitinės jas patikrina arba nusprendžia jų netikrinti, su sąlyga, kad nėra rasta jokių pažeidimų ir yra sumokėti visi nustatyti importo muitai ir mokesčiai arba imtasi atitinkamų veiksmų jų surinkimui užtikrinti. 60. Rekomenduojama praktika Jei muitinės įsitikinusios, kad deklarantas vėliau atliks visus formalumus vidaus vartojimui, jos turėtų atiduoti prekes, su sąlyga, kad deklarantas pateikia prekybos ar oficialų dokumentą, kuriame nurodyti pagrindiniai atitinkamos siuntos duomenys ir kuris yra priimtinas muitinei. Pastabos 1. Muitinės gali nustatyti sąlygą, kad atidavimas galimas tik pateikus būtinus patvirtinamuosius dokumentus ir kad kompetentingos institucijos atliktų nacionalinės teisės aktuose numatytus patikrinimus (veterinarijos, sveikatos, fitopatologinius ir kt.). 2. Iš deklaranto gali būti reikalaujama pateikti garantiją, kad būtų užtikrintas jo įsipareigojimų muitinei laikymasis. 61. Rekomenduojama praktika Kai prekių negalima patikrinti nedelsiant, pvz., kai reikia kviesti ekspertus arba prekes reikia tikrinti specializuotose laboratorijose, ir kai įmanoma patikrinti paėmus mėginius ar pagal išsamius techninius dokumentus, muitinės turėtų atiduoti prekes nelaukdamos kol bus atliktas patikrinimas. Pastaba Muitinės gali atiduoti prekes taikydamos sąlygą, kad bus pateikta garantija, užtikrinanti, kad bus padengtas bet kokių galimų papildomų importo muitų ir mokesčių surinkimas. 62. Rekomenduojama praktika Kai tikrinant prekių deklaraciją ar lydraščius arba tikrinant prekes nustatomas pažeidimas, muitinės neturėtų laukti to pažeidimo išsprendimo, kad atiduotų prekes, su sąlyga, kad deklarantas pateikia garantiją, užtikrinančią papildomų importo muitų bei mokesčių ir galimų baudų surinkimą, o prekės neturi būti konfiskuojamos. Prekių sunaikinimas arba perdavimas 63. Rekomenduojama praktika Jei tikrinant deklaraciją arba prekes nėra nustatyta pažeidimų, deklarantas arba suinteresuotas asmuo neprivalo mokėti importo muitų ir mokesčių arba jis turi teisę į jų grąžinimą, kai: - jo prašymu prekės, kurios buvo deklaruotos vidaus vartojimui, tačiau nėra atiduotos, muitinės sprendimu kontroliuojant muitinei nealtygintinai perduodamos valstybei, sunaikinamos arba paverčiamos komerciniu požiūriu bevertėmis. Toks perdavimas arba sunaikinimas neturi sudaryti jokių išlaidų valstybei, - vidaus vartojimui deklaruotos prekės yra sunaikintos arba negrįžtamai prarastos dėl nelaimingo atsitikimo ar force majeure, su sąlyga, kad tai įvyksta prieš atiduodant prekes ir tuo yra tikros muitinės. Už visas po sunaikinimo likusias atliekas ar laužą, jeigu jie paimami vidaus vartojimui, turi būti sumokėti importo muitai ir mokesčiai, kurie būtų taikomi už tokias importuotas į tą šalį atliekas ar laužą. Pastaba Kai yra nustatomas pažeidimas, muitinės gali suteikti tokią galimybę sumokėjus nacionalinės teisės aktuose numatytas baudas. 64. Rekomenduojama praktika Kai muitinės parduoda prekes, kurios nebuvo deklaruotos per nustatytą laiką arba kurių negalima atiduoti, nors joks pažeidimas nenustatytas, iš pardavimo gautos pajamos, atėmus importo muitus bei mokesčius ir visus kitus mokesčius bei išlaidas, kai įmanoma, turėtų būti perduodamos asmeniui (-ims), turinčiam (-iems) teisę į jas arba laikomos jų dispozicijoje nustatytą laikotarpį. Pastaba Tokios procedūros laikomasi visų pirma tada, kai prekių deklaracija yra priimta, tačiau deklarantas negalėjo sumokėti importo muitų ir mokesčių ir neprašė, kad prekėms būtų taikoma kita muitinės procedūra. Informacija apie formalumų atlikimą vidaus vartojimui 65. Standartas Muitinės užtikrina, kad su visa svarbia informacija, susijusia su formalumų atlikimu vidaus vartojimui, galėtų susipažinti bet kuris suinteresuotas asmuo. -------------------------------------------------- B.1 priedo I priedėlis Prekių deklaracijos vidaus vartojimui PAVYZDYS +++++ TIFF +++++ -------------------------------------------------- B.1 priedo II priedėlis Pastabos 1. Pavyzdžio formatas yra Tarptautinės standartizacijos organizacijos A4 formatas (210 × 297 mm, 8,27 × 11,69 colių). Tarpai tarp eilučių turi būti 4,24 mm (1/6 colio), o tarpai tarp žodžių –2,54 mm (1/10 colio). Išdėstymas turi atitikti Europos ekonominės komisijos pavyzdį, pateikiamą I priedėlyje. Jei tai būtina dėl ypatingų priežasčių, pvz., kitų, nedešimtainių matų sistemų buvimo, tam tikrų suderintų nacionalinių dokumentų sistemų ypatybių ir kt., išduodančioje šalyje gali būti leidžiami nedideli nukrypimai nuo nustatytų skilčių formato. 2. Šalys gali nustatyti vieno kvadratinio metro popieraus masės normas ir automatiškai keičiamą foną klastojimui išvengti. 3. Standartizuojamas tik formatas ir išdėstymas; pagrindiniai žodžiai pateiktame pavyzdyje yra skirti tik nurodyti tam tikroje vietoje pateiktinos informacijos pobūdį. Atitinkamai kiekviena šalis gali laisvai keisti šiuos žodžius savo nacionalinėje formoje jos nuomone labiau tinkančiais žodžiais, su sąlyga, kad tai nekeičia pavyzdyje nurodytos informacijos pobūdžio. 4. Be to, administracijoms leidžiama neįtraukti į savo formas pavyzdyje nurodytų punktų, kurie jų nedomina. Taip atsiradusios laisvos skiltys gali būti panaudotos oficialiemss tikslams. 5. Papildomi punktai, kurie nėra numatyti pavyzdyje, gali būti įtraukti į skiltis "naudoti savo nuožiūra". -------------------------------------------------- II PRIEDAS C.1 PRIEDAS PRIEDAS DĖL NEGRĄŽINAMOJO EKSPORTO Įvadas Negrąžinamai eksportuojant prekes paprastai atliekami palyginti paprasti muitinės formalumai. Nors paprastai reikalaujama prekių deklaracijos, kai kuriais atvejais eksportuotojas turi pateikti muitinei tik prekybos dokumentą, kuriame yra reikalaujama informacija apie eksportuojamas prekes. Tam tikromis sąlygomis eksportuotojui gali būti leista pateikti vieną prekių deklaraciją arba suvestinę ataskaitą, apimančią visas eksporto operacijas per nustatytą laikotarpį. Be taikomų eksporto muitų ir mokesčių surinkimo, muitinės kontrolės tikslas visų pirma yra užtikrinti nacionalinės teisės aktų dėl eksporto draudimų ir apribojimų vykdymą ir patikrinti duomenis, naudojamus nustatyti bet kokių vidaus muitų ir mokesčių sumą, už kurią gali būti leista grąžinti mokesčius arba atleisti nuo jų. Be to, muitinė paprastai atsako už informacijos, reikalingos užsienio prekybos statistikai parengti, surinkimą. Kai kuriuos eksportuojamų prekių patikrinimus gali atlikti ir ne muitinės kompetentingos institucijos, pvz., veterinarijos, fitopatologijos ir kt. sveikatos patikrinimus. Šis priedas taikomas įvairiems formalumams ir priemonėms (muitinės formalumams), taikomiems negrąžinamai eksportuojant, neatsižvelgiant į transporto rūšį. Laikantis "negrąžinamojo eksporto" sąvokos, šis priedas netaikomas prekėms, eksportuojamoms pagal drobeko sistemą, perdirbimo procedūrą arba grąžinant importo muitus ir mokesčius. Jis taip pat netaikomas paštu ar keleivių bagaže vežamoms prekėms. Sąvokos Šiame priede: a) negrąžinamasis eksportas – tai muitinės procedūra, taikoma prekėms, kurios išleistos į laisvą apyvartą išvežamos iš muitų teritorijos ir skirtos visam laikui likti už jos ribų, išskyrus prekes, eksportuojamas pagal drobeko sistemą, perdirbimo procedūrą arba grąžinant importo muitus ir mokesčius; b) išleistos į laisvą apyvartą prekės – tai prekės, kuriomis galima disponuoti be muitinės apribojimų; c) muitų teritorija – tai teritorija, kurioje pilnai galioja šalies muitinės teisės aktai; d) eksporto muitai ir mokesčiai – tai muitai ir visi kiti mokesčiai bei rinkliavos, renkami eksportuojant prekes arba susiję su prekių eksportu, išskyrus mokesčius ir rinkliavas, kurių dydis neviršija apytiksliai įvertintų paslaugų suteikimo sąnaudų; e) prekių deklaracija – tai muitinės nustatyta forma pateikiama deklaracija, kuria suinteresuoti asmenys nurodo prekėms taikytiną muitinės procedūrą ir pateikia duomenis, kuriuos muitinė reikalauja deklaruoti šios procedūros taikymui; f) prekių patikrinimas – tai muitinės atliekamas fizinis prekių tikrinimas, kuriuo ji įsitikina, ar prekių pobūdis, kilmė, būklė, kiekis ir vertė atitinka prekių deklaracijoje pateiktus duomenis; g) asmuo – tai fiziniai ir juridiniai asmenys, išskyrus atvejus, kai tai neatitinka konteksto. Principai 1. Standartas Negrąžinamąjį eksportą reglamentuoja šio priedo nuostatos. 2. Standartas Nacionalinės teisės aktuose nustatomos sąlygos, kurių reikia laikytis, ir muitinės formalumai, kuriuos reikia atlikti negrąžinamai eksportuojant prekes. Pastabos 1. Nacionalinės teisės aktuose gali būti nustatyta draudimų ir apribojimų dėl tam tikrų kategorijų prekių eksporto. 2. Įsipareigojimai, kuriuos reikia įvykdyti tam, kad prekes būtų galima negrąžinamai eksportuoti, visų pirma apima lydraščio pateikimą ir visų eksporto muitų ir mokesčių sumokėjimą. Kompetentingos muitinės įstaigos 3. Standartas Muitinės nustato muitinės įstaigas, kuriose prekes galima deklaruoti negrąžinamajam eksportui. Nustatant tokių įstaigų kompetenciją ir jų darbo laiką, atsižvelgiama į tokius veiksnius kaip ypatingi prekybos, pramonės ir transporto reikalavimai. Pastabos 1. Tam tikrų muitinės įstaigų kompetencija gali būti apribota eksportu naudojant tam tikrą transporto rūšį arba tam tikrų prekių kategorijų eksportu arba eksportu į nustatytą regioną (pvz., pasienio zoną ar pramonės zoną). 2. Muitinės gali reikalauti, kad tam tikrų kategorijų prekės (pvz., deimantai, antikvariniai daiktai, meno kūriniai) būtų negrąžinamai eksportuojami arba jų patikrinimas, kurį atlieka kitos kompetentingos institucijos, būtų atliekamas specialiai tam skirtose muitinės įstaigose. 4. Standartas Muitinės turi leisti negrąžinamai eksportuojamas prekes deklaruoti šalies viduje esančiose muitinės įstaigose. Pastabos 1. Kai tai pateisinama dėl aplinkybių, muitinės gali leisti muitinės postą įkurti komercinės įmonės patalpose. 2. Prekių patikrinimas, jei būtina, paprastai atliekamas šalies viduje esančioje muitinės įstaigoje, kurioje prekės buvo deklaruotos negrąžinamajam eksportui. 3. Muitinės gali reikalauti, kad šalies viduje esančioje muitinės įstaigoje negrąžinamajam eksportui deklaruotos prekės būtų nuvežtos į išvežimo įstaigą muitiniu tranzitu. 5. Standartas Kai atitinkamos muitinės įstaigos yra bendroje pasienio zonoje, abiejų atitinkamų šalių muitinės turėtų kiek įmanoma suderinti šių įstaigų darbo laiką ir kompetenciją. Prekių formalumų atlikimas ne muitinės įstaigos darbo laiku 6. Standartas Deklaranto prašymu ir dėl muitinių laikomų pagrįstomis priežasčių, ji turėtų leisti, kai tai įmanoma administraciniu požiūriu, atlikti negrąžinamai eksportuojamų prekių formalumus ne muitinės įstaigos darbo laiku; bet kokias su tuo susijusias išlaidas gali padengti deklarantas. Deklarantas 7. Standartas Nacionalinės teisės aktuose nurodomos sąlygos, pagal kurias asmuo gali būti deklarantu, jo atsakomybės apimtis ir teisės. Dokumentai, kuriuos reikia pateikti negrąžinamai eksportuojant a) Prekių deklaracijos forma ir turinys 8. Standartas Prekių deklaracijos negrąžinamajam eksportui formos turi atitikti muitinių nustatytą oficialų pavyzdį. Muitinės reikalauja tik tokių duomenų, kurie laikomi būtinais eksporto muitams bei mokesčiams apskaičiuoti bei surinkti, vidaus muitams ir mokesčiams grąžinti ar atleisti nuo jų, statistikai sudaryti ir kitiems įstatymams bei teisės aktams, už kurių vykdymą atsako muitinė, taikyti. Pastaba Muitinės paprastai reikalauja: a) su asmenimis susijusių duomenų: - deklaranto pavadinimo (pavardės, vardo) ir adreso, - eksportuotojo pavadinimo (pavardės, vardo) ir adreso, - gavėjo pavadinimo (pavardės, vardo) ir adreso; b) su transportu susijusių duomenų: - transporto rūšies, - transporto priemonės identifikavimo; c) su prekėmis susijusių duomenų: - paskirties šalies, - pakuotės aprašymo (ženklai ir numeriai, skaičius ir rūšis), - prekių aprašymo, - bruto masės, - neto masės ar kito kiekio, - vertės; d) taikomų eksporto muitų ir mokesčių apskaičiavimo duomenų: - tarifo pozicijos, - eksporto muitų ir mokesčių normų, - eksporto muitų ir mokesčių sumos; e) kitų duomenų: - kiekvienai prekės rūšiai statistinio prekės numerio, - nuorodos į pateiktus dokumentus (pvz., eksporto licenciją, sveikatos ar kitokį pažymėjimą); f) vietos, datos ir deklaranto parašo. 9. Rekomenduojama praktika Numatančios esamų prekių deklaracijų negrąžinamajam eksportui formų pakeitimus ar naujų formų rengimą, muitinės, kiek tai įmanoma, gali naudotis I priedėlyje numatytu pavyzdžiu, atsižvelgdamos į II priedėlio pastabas. b) Prekybos dokumento priėmimas vietoje oficialios formos 10. Rekomenduojama praktika Muitinės turėtų numatyti, kad, kai tik įmanoma, vietoj oficialios formos prekes būtų galima deklaruoti pateikiant prekybos dokumentą (pvz., sąskaitą faktūrą), kuriame būtų būtini duomenys apie eksportuojamas prekes. Pastabos 1. Muitinėms paprastai užtenka prekybos dokumento, kai eksportuojamos prekės neapmokestinamos eksporto muitais bei mokesčiais ir nereikia grąžinti ar atleisti nuo vidaus muitų ir mokesčių, o prekių deklaracija nenaudojama statistikai sudaryti. 2. Europos ekonominė komisija patvirtino rekomendacijos dėl sąskaitos faktūros tarptautinei prekybai pavyzdį. Šis pavyzdys pateiktas III priedėlyje. 3. Muitinės gali priimti prekybos dokumentus, pateiktus automatinio duomenų apdorojimo būdu. 11. Rekomenduojama praktika Muitinės, susitarusios su kitomis užsienio prekybos kompetentingomis institucijomis, užtikrina, kad visi negrąžinamajam eksportui būtini dokumentai galėtų būti įtraukiami į norminę užsienio prekybos dokumentų seriją. Pastaba Naudojant norminę užsienio prekybos dokumentų seriją, parengtą pagal Europos ekonominės komisijos pavyzdį (arba suderinamą su juo), šiems dokumentams bendrą informaciją galima pateikti vieną kartą pildant spausdintinose ar tuščiose formose. c) Reikalingų pateikti kopijų skaičius 12. Rekomenduojama praktika Muitinės turi kiek įmanoma sumažinti prekių deklaracijos arba prekybos dokumento kopijų, kurias reikalaujama paetikti iš deklaranto, skaičių. d) Dokumentai, kuriuos reikia pateikti prekių deklaracijos arba prekybos dokumento patvirtinimui 13. Standartas Prekių deklaracijai arba prekybos dokumentui patvirtinti muitinės reikalauja pateikti tik tokius dokumentus, kuriuos jos laiko būtinais, kad būtų galima kontroliuoti operaciją ir užtikrinti, kad būtų laikomasi visų reikalavimų, susijusių su atitinkamų apribojimų ar kitų nuostatų taikymu. Pastaba Muitinės gali reikalauti, tam tikrais atvejais, pateikti eksporto licenciją ir fitopatologinį ar kitokį sveikatos pažymėjimą. e) Periodinis prekių deklaracijos ar prekybos dokumento pateikimas 14. Standartas Kai asmuo dažnai eksportuoja prekes, muitinės leidžia pagal jų nustatytas sąlygas, kad viena prekių deklaracija arba suvestinė ataskaita, kuriose pateikti būtini duomenys, apimtų visas to asmens per tam tikrą laikotarpį eksportuojamas prekes. Pastabos 1. Muitinės gali suteikti tokią galimybę su sąlyga, kad eksportuotojas tinkamai tvarkytų prekybos apskaitos dokumentus ir kad galima būtų imtis būtinų kontrolės priemonių. 2. Muitinės gali reikalauti iš deklaranto kiekvieną kartą eksportuojant pateikti transporto dokumento arba kokio nors kito patvirtinamojo dokumento kopiją. 3. Muitinės gali priimti suvestines ataskaitas, pateiktas automatinio duomenų apdorojimo būdu. Prekių patikrinimas a) Prekių tikrinimo apimtis 15. Standartas Tikrindamos prekes muitinės imasi tik tokių veiksmų, kuriuos jos laiko būtinais užtikrinant įstatymų ir kitų teisės aktų, už kurių vykdymą atsako muitinė, laikymąsi. Pastaba Tikrindamos prekes muitinės paprastai apsiriboja tik eksportuojamų pakuočių suskaičiavimu ir prekių rūšies bei kiekio patikrinimu. b) Prekių patikrinimas ne muitinės įstaigoje 16. Standartas Kai muitinės atlieka prekių patikrinimą, deklaranto prašymu, dėl pagrįstomis laikomų priežasčių, kai tai įmanoma, jos gali atlikti jį ne muitinės įstaigoje; tokio patikrinimo išlaidas gali padengti deklarantas. Pastaba Prekės gali būti patikrintos suinteresuoto asmens patalpose, kai yra kraunamas konteineris arba transporto priemonė. c) Muitinės imami mėginiai 17. Standartas Imant mėginius nacionalinės teisės aktų nuostatų taikymui užtikrinti, jie turi būti kuo mažesni. Taikomų eksporto muitų ir mokesčių apskaičiavimas ir mokėjimas 18. Standartas Nacionalinės teisės aktuose nurodomos taisyklės, kurių turi būti laikomasi, formalumai, kurie turi būti atlikti ir lengvatos, kurios suteikiamos apskaičiuojant ir mokant eksporto muitus ir mokesčius, taikomus negrąžinamai eksportuojant. Prekių eksportas a) Leidimas eksportuoti 19. Standartas Prekes eksportuoti leidžiama iš karto, kai tik yra atlikti būtini muitinės ir kitų kompetentingų institucijų patikrinimai, su sąlyga, kad: - nerasta jokių pažeidimų, - yra pateikta eksporto licencija ar bet kokie kiti reikalaujami dokumentai, - yra sumokėti visi taikomi eksporto muitai ir mokesčiai arba yra imtasi atitinkamų veiksmų jų surinkimui užtikrinti. Pastabos 1. Prekės, kurios nėra eksportuojamos iš karto leidus eksportuoti, gali būti paliekamos muitinės kontrolei iki jų realaus eksporto. 2. Šalys gali nustatyti muitinės maršrutus, t. y., kelius, geležinkelius, vandens kelius ar bet kokius kitus maršrutus (vamzdynus ir kt.), kurie turi būti naudojami prekėms eksportuoti. 20. Rekomenduojama praktika Prekių eksporto negalima vilkinti dėl to, kad prekių deklaracija nėra pilnai užpildyta arba aptikta nežymių neatitikimų dokumentuose, su sąlyga, kad nėra paliesti valstybės interesai, pagrindiniai patikrinimai ir nėra pažeisti kokie nors galiojantys eksporto draudimai ar apribojimai. b) Atvykimo į paskirties vietą įrodymas 21. Standartas Muitinės paprastai nereikalauja prekių atvykimo į paskirties vietą užsienyje įrodymo. Pastabos 1. Paprastai tokio įrodymo reikalaujama tik dėl prekių, dėl kurių neįmanoma pateikti kito eksporto įrodymo ir kurių atžvilgiu numatyta grąžinti ar atleisti nuo didelės vidaus muitų ir mokesčių sumos mokėjimo ir yra įtariamas piktnaudžiavimas arba dėl tam tikrų prekių, kurioms taikoma speciali kontrolė (pvz., ginklų ir amunicijos). 2. Kai reikalaujama tokio įrodymo, tai gali būti gavėjo pateikiama ir paskirties šalies muitinių patvirtinta deklaracija. c) Vidaus muitų ir mokesčių grąžinimas arba atleidimas nuo jų 22. Standartas Nacionalinės teisės aktuose nustatomos taisyklės, kurių turi būti laikomasi, ir formalumai, kurie turi būti atlikti grąžinant arba atleidžiant nuo vidaus muitų ir mokesčių. 23. Rekomenduojama praktika Vidaus muitai ir mokesčiai už prekes, kurias negrąžinamai eksportuojant taikomas vidaus muitų ir mokesčių grąžinimas arba atleidimas nuo jų, turi būti grąžinti arba nuo jų atleista kiek įmanoma greičiau po to, kai prekės yra eksportuojamos. Informacija apie negrąžinamąjį eksportą 24. Standartas Muitinės užtikrina, kad visa atitinkama informacija apie negrąžinamąjį eksportą būtų lengvai prieinama bet kuriam suinteresuotam asmeniui. -------------------------------------------------- C.1 priedo I priedėlis Prekių deklaracijos negrąžinamajam eksportui PAVYZDYS +++++ TIFF +++++ -------------------------------------------------- C.1 priedo I priedėlis Pastabos 1. Pavyzdžio formatas yra Tarptautinės standartizacijos organizacijos A4 formatas (210 × 297 mm, 8,27 × 11,69 colių). Tarpai tarp eilučių turi būti 4,24 mm (1/6 colio), o tarpai tarp žodžių – 2,54 mm (1/10 colio). Išdėstymas turi atitikti Europos ekonominės komisijos pavyzdį, pateikiamą I priedėlyje. Jei tai būtina dėl ypatingų priežasčių, pvz., kitų, nedešimtainių matų sistemų buvimo, tam tikrų suderintų nacionalinių dokumentų sistemų ypatybių ir kt., išduodančioje šalyje gali būti leidžiami nedideli nukrypimai nuo nustatytų skilčių formato. 2. Šalys gali nustatyti vieno kvadratinio metro popieraus masės normas ir automatiškai keičiamą foną klastojimui išvengti. 3. Standartizuojamas tik formatas ir išdėstymas; pagrindiniai žodžiai pateiktame pavyzdyje yra skirti tik nurodyti tam tikroje vietoje pateiktinos informacijos pobūdį. Atitinkamai kiekviena šalis gali laisvai keisti šiuos žodžius savo nacionalinėje formoje jos nuomone labiau tinkančiais žodžiais, su sąlyga, kad tai nekeičia pavyzdyje nurodytos informacijos pobūdžio. 4. Be to, administracijoms leidžiama neįtraukti į savo formas pavyzdyje nurodytų punktų, kurie jų nedomina. Taip atsiradusios laisvos skiltys gali būti panaudotos oficialiems tikslams. 5. Papildomi punktai, kurie nėra numatyti pavyzdyje, gali būti įtraukti į skiltis "naudoti savo nuožiūra". -------------------------------------------------- C.1 priedo III priedėlis Sąskaitos faktūros PAVYZDYS +++++ TIFF +++++ -------------------------------------------------- III PRIEDAS F.6 PRIEDAS PRIEDAS DĖL IMPORTO MUITŲ IR MOKESČIŲ SUGRĄŽINIMO Įvadas Atliekant deklaruotų vidaus vartojimui prekių formalumus arba po jų atidavimo pats importuotojas arba muitinės gali nustatyti, kad pagrindas, kuriuo remiantis buvo apskaičiuoti muito mokesčiai, buvo neteisingas, inter alia, dėl muitinių, deklaranto ar kito suinteresuoto asmens (pvz., siuntėjo) klaidos ir kad dėl tos priežasties sumokėti arba mokėtini muitai ir mokesčiai yra didesni už tuos, kurie faktiškai turi būti sumokėti. Taip pat gali atsitikti, kad prekės yra sugadinamos, sunaikinamos arba galutinai prarandamos dėl nelaimingo atsitikimo arba force majeure, ypač – prieš atiduodant vidaus vartojimui; tokiu atveju, siekiant teisingumo, taip pat gali būti grąžinami visi ar dalis jau sumokėtų importo muitų ir mokesčių. Suinteresuotam asmeniui turi būti įmanoma, patikrinus faktus, atgauti permokėtą importo muitų ir mokesčių sumą, o jei jie dar nebuvo sumokėti – sumažinti perviršį lyginant su faktiškai taikomais importo muitais ir mokesčiais. Svarbu, ypač tuomet, kai permoka susidarė dėl muitinių klaidos ar aplinkybių, kurios nepriklausė nuo importuotojo ar kito suinteresuoto asmens, kad sugrąžinimas būtų atliktas nedelsiant ir taikant kuo mažiau formalumų. Tačiau kai kuriais atvejais gali tekti sugrąžinimą padaryti priklausomą nuo tam tikrų sąlygų arba specialių apsaugos priemonių, kad būtų išvengta sukčiavimo ar piktnaudžiavimo. Šio priedo nuostatos netaikomos sugrąžinimui pagal drobeko sistemą arba grąžinant užstatą, paimtą kaip garantija, užtikrinanti importo muitų ir mokesčių mokėjimą. Sąvokos Šiame priede: a) importo muitų ir mokesčių sugrąžinimas – tai visų ar dalies muitų ir mokesčių, sumokėtų už vidaus vartojimui deklaruotas prekes, grąžinimas ir tokių muitų ir mokesčių sumažinimas, kai jie dar nėra sumokėti; b) importo muitai ir mokesčiai – tai muitai ir visi kiti mokesčiai bei rinkliavos, renkami importuojant prekes arba susiję su prekių importu, išskyrus mokesčius ir rinkliavas, kurių dydis neviršija apytiksliai įvertintų paslaugų suteikimo sąnaudų; c) atidavimas – tai muitinės veiksmas, kuriuo leidžiama prekėmis, kurių atžvilgiu atlikti formalumai, disponuoti suinteresuotiems asmenims; d) asmuo – tai fiziniai ir juridiniai asmenys, išskyrus atvejus, kai tai neatitinka konteksto. Principas 1. Standartas Importo muitų ir mokesčių grąžinimą reglamentuoja šio priedo nuostatos. Taikymo sritis 2. Standartas Nacionalinės teisės aktuose nurodomi atvejai ir sąlygos, kuriais turi būti grąžinami importo muitai ir mokesčiai, kai sumokėtų ar apskaičiuotų mokėti importo muitų ir mokesčių suma viršija taikomą pagal įstatymą. Pastaba Negrąžinami tokie importo muitai ir mokesčiai, kurie buvo ar bus grąžinti pagal kitas nuostatas. Atvejai, kada turi būti grąžinami importo muitai ir mokesčiai Apskaičiavimo klaidos 3. Standartas Importo muitai ir mokesčiai sugrąžinami, kai nustatoma, kad jie buvo permokėti dėl klaidos juos apskaičiuojant. Prekės, kurių vertė mažesnė, nei deklaruota 4. Standartas Importo muitai ir mokesčiai sugrąžinami, kai nustatoma, kad jie buvo apskaičiuoti remiantis verte, kuri yra didesnė už apmokestinamąją vertę, su sąlyga, kad toks faktas tinkamai įrodytas muitinėms. Netiksli tarifinė klasifikacija 5. Standartas Importo muitai ir mokesčiai sugrąžinami, jei jie buvo permokėti dėl netikslios deklaruotų prekių tarifinės klasifikacijos, su sąlyga, kad toks faktas tinkamai įrodytas muitinėms. Sugadintos, sunaikintos arba prarastos prekės 6. Standartas Importo muitai ir mokesčiai sugrąžinami, jei prekės sugadintos, sunaikintos arba negrįžtamai prarastos dėl nelaimingo atsitikimo arba force majeure prieš atidavimą vidaus vartojimui, su sąlyga, kad toks faktas tinkamai įrodytas muitinėms. 7. Standartas Kai prekės, kurios pilnai ar iš dalies atleidžiamos nuo importo muitų ir mokesčių dėl specifinės paskirties, yra sugadintos, sunaikintos arba negrįžtamai prarastos dėl nelaimingo atsitikimo arba force majeure po atidavimo vidaus vartojimui, grąžinama ta importo muitų ir mokesčių suma, nuo kurios buvo atleista, su sąlyga, kad toks sugadinimas, sunaikinimas arba praradimas tinkamai įrodytas muitinėms. Pastaba 6 ir 7 standartuose nurodytų prekių likučiai muitinėms reikalaujant gali būti: a) leidžiami vidaus vartojimui esamo pavidalo taip, lyg jie būtų tokio pavidalo importuoti arba b) reeksportuoti arba c) neatlygintinai perduoti valstybei arba d) sunaikinami arba paverčiami komerciniu požiūriu beverčiais, kontroliuojant muitinei, nesudarant jokių išlaidų valstybei. Suderintų specifikacijų neatitinkančios prekės 8. Standartas Importo muitai ir mokesčiai sugrąžinami už importuojamas prekes, kai nustatyta, kad jos turi defektų arba kitaip neatitinka importuojant suderintų specifikacijų, kurios nėra apdorotos, remontuotos ar naudotos importuojančioje šalyje ir kurios per pagrįstą laiką yra reeksportuojamos užsienio tiekėjui arba kitam jo paskirtam asmeniui. Tačiau sugrąžinimui netrukdo tai, kad prekės buvo naudotos, jei toks naudojimas buvo būtinas defektams arba aplinkybėms nustatyti, dėl kurių prekės turėjo būti reeksportuotos. Vietoj reeksporto, prekės muitinių sprendimu gali būti neatlygintinai perduodamos valstybei, muitinei kontroliuojant sunaikinamos arba padaromos komerciniu požiūriu bevertėmis, nesudarant jokių išlaidų valstybei. Pastaba Importo muitų ir mokesčių sugrąžinimas už pirmame šio standarto sakinyje nurodytos rūšies prekes gali būti numatomas ir pagal 4 bei 5 standartų nuostatas, jei tokios prekės nėra reeksportuojamos. Trūkumai 9. Standartas Importo muitai ir mokesčiai sugrąžinami už prekes, kurios deklaruojamos kaip esančios siuntoje, tačiau muitinės nustato, kad faktiškai jos nebuvo importuotos į muitų teritoriją. Prekės, kurioms taikoma kita muitinės procedūra 10. Rekomenduojama praktika Kai muitinės suteikia leidimą prekėms, kurios iš pradžių buvo deklaruotos vidaus vartojimui, taikyti kitą muitinės procedūrą, turi būti grąžinami visi dėl to permokėti importo muitai ir mokesčiai. Sugrąžinimo tvarka 11. Standartas Paraiškų dėl importo muitų ir mokesčių sugrąžinimo teikimo tvarka turi būti kuo paprastesnė. Pastaba Sugrąžinimo procedūrą gali inicijuoti suinteresuotas asmuo arba muitinė. 12. Standartas Sprendimai dėl sugrąžinimo paraiškų turi būti priimami ir raštu pranešami suinteresuotam asmeniui be reikalo nedelsiant, o permokėtos sumos grąžinamos iš karto, kai patvirtinamos paraiškos. 13. Standartas Kai muitinė nustato, kad permokėta buvo dėl pačių muitinių klaidos apskaičiuojant importo muitus ir mokesčius, sugrąžinimas atliekamas prioriteto tvarka. Laiko terminas 14. Rekomenduojama praktika Kai nustatomas laiko terminas, per kurį turi būti pateiktos paraiškos dėl importo muitų ir mokesčių grąžinimo, jis turi būti pakankamos trukmės, atsižvelgiant į įvairias aplinkybes, būdingas kiekvienam atvejui, kuriuo gali būti suteikiamas importo muitų ir mokesčių sugrąžinimas. Informacija apie sugrąžinimą 15. Standartas Muitinės užtikrina, kad visa svarbi informacija dėl nuostatų, susijusių su importo muitų ir mokesčių sugrąžinimu, būtų lengvai prieinama bet kuriam suinteresuotam asmeniui. --------------------------------------------------